b'\n_START_ARTICLE_\nLikovne besede\n_START_PARAGRAPH_\nLikovne besede - Art Words je strokovna revija za likovno umetnost._NEWLINE_Revija Likovne besede je osrednja nacionalna strokovna publikacija za podro\xc4\x8dje likovne in vizualne umetnosti. Izdaja jo Zveza dru\xc5\xa1tev slovenskih likovnih umetnikov s sede\xc5\xbeem v Ljubljani. Revija izhaja neprekinjeno od leta 1985 dalje. Ve\xc4\x8dinoma izhaja dvakrat letno v dvojni, trojni ali dveh enojnih \xc5\xa1tevilkah.  _NEWLINE_Iniciator revije je bil akademski slikar Borko Tepina, ki je bil v letu 1984 delegat Zveze dru\xc5\xa1tev slovenskih likovnih umetnikov v Kulturni skupnosti takratne jugoslovanske republike Slovenije. V tej funkciji je izposloval zagonska sredstva za izdajo revije. Njegova prva sodelavca pri vzpostavljanju profila revije sta bila umetnika in kasnej\xc5\xa1a profesorja na Akademiji za likovno umetnost in oblikovanje Lujo Vodopivec in Emerik Bernard. Revija je bila zasnovana kot bilten ZDSLU, da bi likovni umetniki s svojimi pogledi na umetnost in lastno ustvarjalnost pri\xc5\xa1li do besede. V tistem \xc4\x8dasu je pokrivala vsa podro\xc4\x8dja likovnega ustvarjanja (arhitektura, kiparstvo, slikarstvo, grafika in oblikovanje) revija Sinteza. Likovne Besede so kmalu prerasle prvotni okvir.  _NEWLINE_Revija je kakovostna in lepo oblikovana, namenjena stroki in ljubiteljem umetnosti. Izhaja v 450 izvodih. Od leta 1997 so posamezne \xc5\xa1tevilke zasnovane tematsko.  Revija prina\xc5\xa1a vesti o aktualnih likovnih dogodkih doma in po svetu, likovne kritike, esejisti\xc4\x8dna besedila, interpretacije, teorijo, zapiske umetnikov (dnevnike, razmi\xc5\xa1ljanja) in avtorske strani. Ima stalne rubrike: Okrogla miza (organizira uredni\xc5\xa1tvo), Intevju (z doma\xc4\x8dimi in tujimi vizualnimi umetniki, kuratorji, teoretiki ...) in Teoretsko prilogo. Med leti 1997 do 2015 je v njej Jo\xc5\xbeef Muhovi\xc4\x8d redno objavljal rubriko Prispevki za slovenski likovno-terminolo\xc5\xa1ki slovar. _NEWLINE_Uredni\xc5\xa1tvo revije se redno pomlajuje. Praviloma v njem delujejo  najbolj\xc5\xa1i slovenski umetniki in teoretiki v svojem najbolj aktivnem obdobju.  _NEWLINE_Doslej so revijo vodili: slikarji Borko Tepina in Maksim Sedej ml. (od \xc5\xa1t. 1 do \xc5\xa1t. 12, 13), Borko Tepina (od \xc5\xa1t. 13, 14, 15 do \xc5\xa1t. 32, 33, 34, razen \xc5\xa1t. 21, 22), Alenka Pirman in Barbara Bor\xc4\x8di\xc4\x87 (\xc5\xa1t. 21, 22), Milan Golob in Robert Lozar (od \xc5\xa1t. 35, 36, 37 do \xc5\xa1t. 53, 54), Mojca Zlokarnik in Andrej Brumen-\xc4\x8cop (od \xc5\xa1t. 55, 56 do \xc5\xa1t. 61, 62) in Mojca Zlokarnik (od \xc5\xa1t. 55, 56 do \xc5\xa1t. 102). Od leta 2016 je glavna urednica Narvika Bovcon. _NEWLINE_V uredni\xc5\xa1tvu (uredni\xc5\xa1kem odboru) so sodelovali: Milan Butina, Lujo Vodopivec, Emerik Bernard, Ignac Kofol, Jo\xc5\xbeef Muhovi\xc4\x8d, Lado Pengov,  Janez Knez, Franci Zagori\xc4\x8dnik (urednik za literaturo), Alenka Pirman, Breda Jontes; Zmago Lenardi\xc4\x8d, Tadej Poga\xc4\x8dar, IRWIN, Barbara Bor\xc4\x8di\xc4\x87, Herman Gvardjan\xc4\x8di\xc4\x8d, Vojko Poga\xc4\x8dar; Borko Tepina, Zdenko Huzjan, \xc4\x8crtomir Frelih; Nevenka \xc5\xa0ivavec, Polona Tratnik, Petja Grafenauer, Mojca Puncer (\xc5\xa1t 93). _NEWLINE_Tehni\xc4\x8dni uredniki so bili Josip Gorin\xc5\xa1ek, Janez Zalaznik, Jaka Bon\xc4\x8da, Ciril Horjak.  _NEWLINE_Gostujo\xc4\x8de urednice teoretske priloge so bile Ur\xc5\xa1ka Jurman (79, 80), Beti \xc5\xbderovc in Nadja Gnamu\xc5\xa1 (\xc5\xa1t 83, 84). _NEWLINE_Od \xc5\xa1tevilke 23, 24 (dec. 1992) ima revija \xc4\x8dasopisni svet, ki ga sestavljajo najvidnej\xc5\xa1i umetniki in likovni teoretiki.'